

ร้าน O'scia เป็นร้านอาหารอีกหนึ่งร้านชื่อดังของปารีส ฝรั่งเศส ที่ว่าน้อยคนที่จะไม่รู้จัก ถ้าเป็นนักทานจริงๆจะต้องคุ้นหูคุ้นชื่อกันบ้างแหละค่ะ ร้านนี้ถ้าบอกชื่อร้านอาจจะงงๆ หรืออาจจะไม่รู้จัก เพราะถ้าร้านนี้จะต้องพูดถึงคำว่า "ไก่ดำ" เท่านั้นแหละค่ะ รู้เลยว่าร้านนี้แน่นอน สำหรับร้านนี้นั้นเป็นร้านเล็กๆ 2ชั้น เป็นตึกแถว ซึ่งการเดินทางนั้นก็ไม่ยากค่ะ เดินมาจากถนนใหญ่ เข้าซอยไม่ไกลค่ะ เนื่องจากสมัยนี้ก็มี มือถือเครื่องเดียวก็สบายละคะ google map ช่วยเราได้อย่างดีมาก ไม่มีหลงค่ะ สำหรับร้านนี้ตกแต่งแบบเรียบง่าย สไตล์ดิบๆ เป็นกันเอง โต๊ะไม้ธรรมดา โต๊ะทั่วไปเลย โต๊ะชั้นล่างจะเรียงยาวกัน เวลาเข้าหรือออกต้องเลื่อนโต๊ะออก ค่อนข้างสบายๆเป็นกันเอง ส่วนชั้นบนเป็นโต๊ะส่วนตัวแยกๆ แล้วแต่ว่าข้างบนจะว่างไหมค่ะ ด้านโต๊ะอาจจะนั่งไม่ค่อยสบายหรือเป็นการส่วนตัวเท่าไร ซึ่งไม่ใช่ปัญหาเพราะความเด็ดของเค้ามันอยู่ที่อาหารค่ะ ซึ่งร้านนี้น้อตได้มาทานถึง 3 ครั้งแล้วค่ะ เป็นหนึ่งในร้านประจำทุกครั้งที่มาปารีสจะต้องมาทาน มากี่ครั้งก็จะสั่งเมนูเดิมนั้นก็คือ "ไก่ดำ" นั้นเอง 


สำหรับเมนูของร้านนี้นอกจากจะมีไก่ดำแล้วก็จะเน้นเป็นพวกพิซซ่าค่ะ เพราะจริงๆร้านนี้ก็คือร้านพิซซ่าค่ะ เมนูพิซซ่ามากมายค่ะ แต่ขอยอมรับว่าขนาดมา 3ครั้งก็ยังไม่ได้ลองสักที เพราะมัวแต่ฟินเวอร์กับเมนูไก่ดำแต่อิ่มมากทุกครั้ง เลยไม่ได้สั่งมาลอง แต่ตั้งใจไว้แล้วว่าครั้งนี้น้อตจะต้องเผื่อท้องไว้ทานพิซซ่าอย่างแน่นอน เพราะน้อตเพิ่งจะลองหาข้อมูลของร้านนี้ ก็พบคำคอมเมนท์ของนักท่องเที่ยวมากมายว่า the best pizza that I've had in Paris, Pizza is really good และ Pretty awesome pizza เป็นต้นค่ะ น้อตถึงกับเสียดายเลยค่ะ ไปตั้งหลายรอบทำไมไม่ลองสั่งมาทาน ฮือออออ >< เรามาพูดถึงเจ้าเมนูซ้ำซากของน้อตกันดีกว่า ที่ไปกี่ครั้งก็ทานอยู่เมนูเดียวนั่นคือ

- Poulet Braise' ราคา 19 ยูโร (x36 = 684 บาท) Poulet แปลเป็นอังกฤษคือ Chicken ค่ะ เมนูนี้จะมาเป็นไก่ครึ่งตัวค่ะ โดยทางร้านทำแบบย่างเตาถ่าน เสริฟ์มาพร้อมกับข้าวสวย(พูนๆจาน),กล้วยปิ้งเสียบไม้และ3ซอส แต่ทางร้านจะราดตัวสีเขียวมาด้านบนไก่ (น้อตขอเรียกว่าซอสอโวคาโด้ตามคหสต.) เมนูนี้ขอบอกเลยว่ามัน"อร่อยมากๆถึงมากที่สุดจริงๆ" กล้าพูดเต็มปากว่ามันอร่อย ให้เต็ม 5 ดาวโดยไม่ลังเลใจ ไก่นุ่ม หอมอร่อย ส่วนสะโพก น่องก็จะมานุ่ม เนื้อนุ่ม ส่วนอกก็จะแข็งๆหน่อยตามสไตล์ของอก ทานคู่กับกล้วยจะยิ่งอร่อยเพราะได้ความหวานของกล้วย กล้วยเค้าอร่อยมากๆ หวานๆ พอทานกับไก่ที่มีซอสเขียว(อโวคาโด้)จะมีความทั้งมันและหวาน เข้ากันดีมากๆ ไม่เลี่ยนเลยค่ะ แถมทางร้านให้ซอสแมกกี้มาคลุกข้าวอีกด้วยค่ะ ฟินขึ้นไปอีก แต่จุดเด็ดอีกหนึ่งอย่างคือทางร้านจะมีพริกให้ด้วยค่ะ เป็นซอสพริก ขอบอกว่าใครที่เดินทางไปเที่ยวต่างประเทศแล้วโหยหาอาหารไทยหรือของเผ็ด ขอแนะนำว่ามาที่นี่เลยค่ะ รับรองไม่ผิดหวัง มีทั้งข้าวสวยและซอสพริก เพราะเมื่อใส่ซอสพริกเข้าไปในไก่อีก โอ้ โห ใส่ข้าวไม่ยั้งเลยค่ะ (ลืมตัวว่าลดความอ้วนไปเลยละคะ) มันช่างลงตัวและทำให้น้อตหายเลี่ยนกับอาหารฝรั่งเศสที่ทานๆมาในวันอื่นอย่างมาก ทำให้ไม่ต้องหาร้านอาหารไทยทาน มาทานร้านนี้ขอซอสพริกนี้คือจบแถมยังฟินมากอีกด้วยค่ะ แต่ใครที่ทานเผ็ดมากไม่ได้อย่าใส่เยอะค่ะ เพราะพริกเค้านี่มันเผ็ดจี๊ดจริงๆ ขนาดน้อตเป็นคนทานเผ็ดมากๆค่ะ ส่วนอีกซอสที่เห็นในรูปที่มีสีครีมๆนั้นจะรสชาติคล้ายๆซุปเห็ดที่เราทานๆกัน แต่น้อตว่าทานแล้วมันทำให้เลี่ยน จืดค่ะ น้อตเลยขอแนะนำเป็นซอสเขียวอโวคาโด้กับซอสพริกจะดีกว่าเยอะค่ะ สำหรับปริมาณต่อจานที่บอกว่าครึ่งตัวนั้น ไม่ต้องกลัวว่าจะเหลือทิ้งนะคะ สำหรับบ้านน้อตสั่งคนละจานเลยค่ะ สุดท้ายหมดเกลี้ยงค่ะ ถ้าไม่อร่อยจริง คงเหลือแน่ๆค่ะ เพราะนี่ทานไปเพลินไปค่ะ ซอสกับไก่มันเข้ากันได้ดีจริงๆ พอรู้สึกเลี่ยนใส่พริกนิด เยาะแมคกี้หน่อย รู้สึกเผ็ดก็เพิ่มซอสเขียวอโวคาโด้นิด เพลินเพลินหมดเรียบกันทุกคนค่ะ 

- Gambas ราคา 25 ยูโร (x36 = 900 บาท) Gambas แปลเป็นอังกฤษ คือ Prawn = กุ้งนั้นเอง ถือว่าอร่อยปกติทั่วไปค่ะ ไม่ได้มีอะไรเป็นพิเศษค่ะ 


สำหรับราคาอาหารของร้านนี้ก็ถือว่าไม่แพง เป็นร้านทานทั่วไป ไม่ต้องแต่งตัวดีหรือหรูอะไร ทานง่ายๆสบายของคนปารีสและนักท่องเที่ยว ราคาพิซซ่าจะอยู่ที่ช่วงประมาณ 15 - 19 ยูโร (x36= 540 - 684 บาท) ถือว่าถูกมากถ้าเทียบกับราคาที่ไทยค่ะ เพราะนี่มาทานถึงที่และดั้งเดิมของปารีส


สำหรับด้านการบริการ ด้วยความที่โต๊ะเต็มทุกโต๊ะตลอดและพนักงานมีเพียง 2-3 คนแล้วแต่วัน ทำให้การบริการค่อนข้างช้ากว่าจะเรียกได้ แต่อาหารไม่ได้ช้ามากค่ะ กำลังดี เพราะทางร้านเค้าย่าง/อบใหม่ๆให้ทุกเมนู ดังนั้นน้อตว่ามันกำลังพอดีกับการรอค่ะ แต่ที่ช้าคือการเรียกพนักงานที่ค่อนข้างจะช้าหน่อยค่ะ ต้องอดทนนิดหนึ่งค่ะ 


*** สำหรับร้าน O'scia นี้ HappyNottii ขอให้เต็ม 5 ดาวเลยค่ะ เนื่องจากเมนู ไก่ดำ มันเด็ด โดนใจน้อตจริงๆค่ะ แถมยังโดนใจครอบครัวน้อตทุกคนอีกด้วย ทุกคนบอกหายเลี่ยนมากๆ เนื่องจากน้อตไปเที่ยวยุโรปครั้งนี้เป็นเดือน ทำให้ค่อนข้างจะโหยอาหารไทยและของเผ็ดๆ พอมาเจอร้านนี้ คุณพ่อถึงกับออกปากว่า ก่อนกลับไปทานอีกรอบนะลูก ฟินไปตามๆกันค่ะ ไม่พลาดที่จะให้ 5 ดาวอย่างง่ายดาย แถมลืมข้อติขอทางร้านได้เลยค่ะ
